भाजपा के चुनाव जीतने के बाद पश्चिम बंगाल में होगा हिंदू राज : साध्वी प्रज्ञा
पश्चिम बंगाल में भारतीय जनता पार्टी के अध्यक्ष जेपी नड्डा पर हुए हमले के बाद से भाजपा एक बार फिर हमलावर हो रही है।
पश्चिम बंगाल में भारतीय जनता पार्टी के अध्यक्ष जेपी नड्डा पर हुए हमले के बाद से भाजपा एक बार फिर हमलावर हो रही है। इस बीच भोपाल से भाजपा सांसद साध्वी प्रज्ञा ठाकुर ने ऐलान किया है कि अगला विधानसभा चुनाव भाजपा जीतेगी और पश्चिम बंगाल में हिंदू राज होगा। साध्वी प्रज्ञा ने कहा कि वे (ममता बनर्जी) निराश हैं क्योंकि उन्हें एहसास हो गया है कि उनका शासन समाप्त होने वाला है। प्रज्ञा ठाकुर ने कहा कि ममता बनर्जी का दौर अब बंगाल में खत्म होने जा रहा है। भारतीय जनता पार्टी अगले साल होने वाले चुनावों में ममता बनर्जी की तृणमूल कांग्रेस को उखाड़ फेकने जा रही है। ममता बनर्जी यह समझ चुकी हैं कि उनका शासन अब खत्म होने जा रहा है। इसी लिए वे परेशान हैं। उन्होनें कहा कि पश्चिम बंगाल में भाजपा शासन के आने के साथ ही हिंदू राज आएगा। गौरतलब है कि, गुरुवार को बीजेपी अध्यक्ष जेपी नड्डा पश्चिम बंगाल की दो दिवसीय यात्रा के दौरान दक्षिण 24 परगना जिले के डायमंड हार्बर के रास्ते में थे तभी उनके काफिले पर पत्थर फेंका गया। हमले में भाजपा महासचिव कैलाश विजयवर्गीय समेत कई नेता घायल हुए हैं। इस घटना को लेकर भाजपा ने टीएमसी के खिलाफ मोर्चा खोल दिया है। भाजपा के आला नेताओं ने ममता बनर्जी सरकार पर सवाल उठाए हैं। साध्वी प्रज्ञा ने किसान आंदोलन पर भी ह​मला बोलते हुए इसे वामपंथी और कांग्रेसी नेताओं द्वारा हाइजेक किए जाने का आरोप लगाया। किसान आंदोलन को लेकर उन्होंने कहा कि देश विरोधी लोग इसमें शामिल हैं। यह किसान नहीं, उनके वेश में वामपंथी और कांग्रेसी छुपे हुए हैं। ऐसे लोगों को समझना चाहिए कि यह किसान नहीं अन्य प्रकार के लोग किसानों के वेश में आकर भ्रम फैला रहे हैं।